Stýrivextir Seðlabanka Íslands hafa aldrei verið lægri og fækkar í hópi þeirra sem telja þá of háa . Gígja Dögg Einarsdóttir Horfur næstu mánaða eru ekki jafn dökkar nú og fyrir hálfu ári að mati fjármálastjóra hér á landi . Þá upplifa fjármálastjórar hér á landi minni óvissu en starfsbræður þeirra á erlendri grund . Þetta er meðal niðurstaðna úr nýrri fjármálastjórakönnun Deloitte . Umrædd könnun er lögð fyrir fjármálastjóra tvisvar á ári , það er á vormánuðum og á ný að hausti , og endurspegla þannig viðhorf um 1.400 fjármálastjóra í nítján löndum . Könnunin er unnin í samstarfi við önnur aðildarfélög Deloitte á EMEA-svæðinu en það inniheldur meðal annars Sviss , Þýskaland , Danmörk , Lúxemborg , Holland , Noreg , Rússland , Tyrkland og Bretland . Hér á landi fengust flest svör frá fjármálastjórum sem starfa í verslunar - og þjónustugeiranum . „ Það mælist áfram nokkur svartsýni hér á landi en það hefur dregið töluvert úr henni frá síðustu könnun . Það er mjög áhugavert að bera saman íslensku svörin við EAMA-svæðið en væntingar hér eru að einhverju leyti betri en annars staðar . Það er sérstaklega afgerandi þegar spurt er um að hvaða leyti þeir upplifi efnahagslega og fjárhagslega óvissu þá upplifa Íslendingarnir mun minni óvissu , “ segir Lovísa A. Finnbjörnsdóttir , sviðsstjóri fjármálaráðgjafar Deloitte . Síðast er könnunin var lögð fyrir var óvissa nokkuð meiri hér á landi sem rekja mátti til atburða í tengslum við fall Wow air . Niðurstöðurnar þá voru þær svartsýnustu frá því að könnunin var fyrst lögð fyrir . „ Þó að svartsýni sé nokkur er hún umtalsvert minni nú enda staðan skýrst síðan þá . Mesta bjartsýnin er hjá fjármálafyrirtækjum og fyrirtækjum í útflutningsgreinum en aðrir fjármálastjórar stilla væntingum í hóf , “ segir Lovísa . Venju samkvæmt var spurt út í viðhorf fjármálastjóra til stýrivaxta Seðlabanka Íslands og kannað hvort menn teldu þá of háa . Vanalega hefur hlutfall þeirra sem telja þá mega vera lægri verið í kringum 88% . Frá síðustu könnun hafa stýrivextir hins vegar lækkað um 125 punkta . Afleiðingin er sú að aðeins 57% fjármálastjóra telja stýrivextina of háa . „ Stýrivextir hafa aldrei verið lægri og endurspeglast það í afgerandi breytingum í niðurstöðunum . Það er hins vegar áhugavert að bera Ísland og EAMA-svæðið saman þegar kemur að því hvort fjármálastjórar telji lán frá bönkum hagkvæma leið til fjármögnunar að svo stöddu . Þar er talsverður munur á og telja fjármálastjórar hér á landi það ekki jafn fýsilegan kost og starfsbræður ytra , “ segir Lovísa . Að þessu sinni var einnig spurt út í viðbrögð fyrirtækja við loftslagsbreytingum . Meðal niðurstaðna var að fjármálastjórar finni fyrir þrýstingi til aðgerða frá starfsmönnum , stjórn , stjórnvöldum og stjórnendum . Lítill eða enginn þrýstingur berist hins vegar frá bönkum , lánveitendum eða samkeppnisaðilum . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .